Moderna mulakan percubaan dos penggalak Omicron
WASHINGTON: Syarikat bioteknologi Amerika Syarikat (AS), Moderna mengumumkan  telah memulakan ujian klinikal dos penggalak vaksin yang direka khusus untuk memerangi varian Omicron bagi Covid-19 pada Rabu lalu. Percubaan itu akan melibatkan sejumlah 600 individu dewasa yang mana separuh daripadanya telah menerima dua dos vaksin Covid-19 Moderna sekurang-kurangnya enam bulan lalu dan separuh daripadanya telah menerima dua dos ditambah dos penggalak yang dibenarkan sebelum ini. Oleh itu, penggalak yang menyasarkan Omicron secara khusus akan dinilai sebagai dos ketiga dan keempat. Syarikat itu juga melaporkan hasil tentang keberkesanan terhadap Omicron penggalak yang telah dibenarkan. Ia berkata, bahawa enam bulan selepas suntikan penggalak, tahap antibodi peneutralan terhadap Omicron dikurangkan sebanyak enam kali daripada puncak yang diperhatikan 29 hari selepas suntikan, tetapi kekal dapat dikesan dalam semua peserta. Data ini diperoleh dengan mengkaji darah 20 individu yang menerima penggalak 50 mikrogram, separuh daripada jumlah dua suntikan pertama. “Kami diyakinkan oleh kegigihan antibodi terhadap Omicron pada enam bulan selepas penggalak yang kini dibenarkan,” kata Ketua Eksekutif Moderna, Stephane Bancel dalam kenyataan itu. “Bagaimanapun, memandangkan ancaman jangka panjang yang ditunjukkan oleh ‘pelarian’ imun Omicron, kami memajukan calon penggalak vaksin varian khusus Omicron kami dan kami berbesar hati untuk memulakan bahagian kajian Fasa 2 kami ini,” tambah Bancel. Kenyataan Moderna dibuat sehari selepas pesaing Pfizer dan BioNTech berkata, mereka telah mula mendaftar untuk ujian klinikal untuk vaksin khusus Omicron. 
See author's posts
